SPRÁVA KOMISIE EURÓPSKEMU PARLAMENTU A RADE o výdavkoch v rámci EPZF Systém včasného varovania č. 10-11/2012 /* COM/2013/0182 final */





OBSAH 1........... Úvod. 3 2........... Príjmy pripísané EPZF. 3 3........... Príjmy pochádzajúce z dočasných súm na reštrukturalizáciu (sektor cukru) 4 4........... Pripomienky k predbežnému plneniu rozpočtu EPZF na rok 2012. 4 5........... Čerpanie pripísaných príjmov EPZF. 8 6........... Čerpanie príjmov pochádzajúcich z dočasných súm na reštrukturalizáciu (odvetvie cukru) 8 7........... Čerpanie fondu na reštrukturalizáciu v sektore cukru. 9 8........... Závery. 9 Príloha 1: || Predbežná spotreba rozpočtových prostriedkov EPZF k 15.10.2012 1. Úvod Predbežné plnenie rozpočtu EPZF na rok 2012 sa uvádza v priloženej tabuľke a očakáva sa, že dosiahne sumu 44 749,8 milióna EUR. Táto suma odráža prevažne výdavky EPZF v rámci zdieľaného hospodárenia, ktoré nahlásili členské štáty v období od 16. októbra 2011 do 15. októbra 2012 vrátane súm opravených na základe schválenia účtov EPZF, ako aj pozastavenia a zníženia mesačných úhrad uložených v priebehu rozpočtového roka. Ďalej zahŕňa aj odhad výdavkov dosahujúcich približne 31 miliónov EUR, ktoré Komisia ešte môže priamo realizovať do 31. decembra 2012. 2. Príjmy pripísané EPZF Na základe pravidiel článku 34 nariadenia Rady (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o overení súladu, z nezrovnalostí a z odvodov za mlieko označujú ako príjmy pripísané na financovanie výdavkov EPZF. Podľa týchto pravidiel sa pripísané príjmy môžu využívať na financovanie výdavkov EPZF, ktoré vzniknú členským štátom. V prípade, že sa časť týchto príjmov nevyužije, prenesie sa automaticky do nasledujúceho rozpočtového roka[1]. Ako sa načrtlo v predchádzajúcich správach systému včasného varovania, Komisia pôvodne odhadovala dostupné pripísané príjmy v roku 2012 na 1 010 miliónov EUR. Konkrétne: – pripísané príjmy, ktorých vytvorenie sa očakávalo v priebehu rozpočtového roku 2012, sa odhadovali na 805 miliónov EUR. Očakávalo sa, že z opráv na základe overenia súladu sa zinkasuje suma 600 miliónov EUR a z nezrovnalostí suma 150 miliónov EUR. Príjmy z odvodov za mlieko sa odhadovali na 55 miliónov EUR. – Suma pripísaných príjmov, ktoré sa podľa očakávania mali preniesť z rozpočtového roka 2011 do roka 2012, sa odhadovala na 205 miliónov EUR. Komisia v rozpočte na rok 2012 vyčlenila pôvodne odhadované pripísané príjmy vo výške 1 010 miliónov EUR na dve schémy. Konkrétne: – 310 miliónov EUR vyčlenila na prevádzkové fondy pre organizácie výrobcov v sektore ovocia a zeleniny a – 700 miliónov EUR na režim jednotnej platby. Rozpočtový orgán pre tieto dve schémy nakoniec schválil rozpočtové prostriedky vo výške 496 miliónov EUR a 30 472 miliónov EUR v uvedenom poradí v súlade s návrhom Komisie. Uvedený súčet schválených rozpočtových prostriedkov a uvedených pripísaných príjmov zodpovedá celkovému odhadu dostupných rozpočtových prostriedkov vo výške 806 miliónov EUR na prevádzkové fondy pre organizácie výrobcov v sektore ovocia a zeleniny a 31 172 miliónov EUR na režim jednotnej platby. V prílohe 1, v ktorej sa uvádza predbežné plnenie rozpočtu na rok 2012, sú uvedené rozpočtové prostriedky schválené pre sektor ovocia a zeleniny vo výške 788 miliónov EUR a na oddelenú priamu pomoc vo výške 37 189 miliónov EUR, ale bez spomenutých pripísaných príjmov. Po zahrnutí pripísaných príjmov do týchto sektorov celkové plánované rozpočtové prostriedky na rok 2012 dosiahli 1 098 miliónov EUR pre sektor ovocia a zeleniny a 37 889 miliónov EUR na oddelenú priamu pomoc. 3. Príjmy pochádzajúce z dočasných súm na reštrukturalizáciu (sektor cukru) Dočasné sumy na reštrukturalizáciu v sektore cukru sa považujú za pripísané príjmy určené na financovanie pomoci na reštrukturalizáciu v sektore cukru a ďalšej pomoci plánovanej v rámci fondu na reštrukturalizáciu v sektore cukru. Za tri hospodárske roky 2006/07, 2007/08 a 2008/09 sa tieto sumy týkajúce sa množstvových kvót na cukor, inulínový sirup a izoglukózu pridelené hospodárskym subjektom v jednotlivých členských štátoch zaplatili do fondu. V čase zostavovania rozpočtu na rok 2012 sa pôvodne očakávalo prenesenie sumy 832,2 milióna EUR z rozpočtového roku 2011 do rozpočtového roku 2012. 4. Pripomienky k predbežnému plneniu rozpočtu EPZF na rok 2012 Predbežné plnenie rozpočtu na rok 2012 je načrtnuté v prílohe 1. V tejto časti sa uvádzajú stručné pripomienky k niektorým rozpočtovým článkom, ktoré vykazujú najvýznamnejšie rozdiely (v nominálnych a relatívnych hodnotách) medzi skutočnými výdavkami a zodpovedajúcimi rozpočtovými prostriedkami z rozpočtu na rok 2012. 4.1. Trhové opatrenia Na opatrenia na intervencie na poľnohospodárskych trhoch sa vyčerpalo o 176,6 milióna EUR viac v porovnaní s úrovňou schválených rozpočtových prostriedkov, ale o 133,4 milióna EUR menej pri zohľadnení 310 miliónov EUR plánovaných ako pripísané príjmy pre túto kapitolu. Tento rozdiel vyplýva zo súčtu nedostatočného plnenia rozpočtu vo väčšine sektorov. 4.1.1. Náhrady vzťahujúce sa na výrobky nezaradené do prílohy 1 (- 2,9 milióna EUR) Nedostatočné plnenie tejto kapitoly vyplýva z nižších platieb členských štátov za vývozné osvedčenia predovšetkým na spracované výrobky obsahujúce mlieko v porovnaní s platbami odhadovanými v rozpočte. 4.1.2. Potravinové programy (+ 15,0 milióna EUR) Členské štáty v roku 2012 zaplatili neuhradené zostatky súvisiace s dopravou a administratívnymi nákladmi v rámci plánov distribúcie najodkázanejším osobám za predchádzajúce roky. Tieto platby spolu s platbami členských štátov v rámci plánu na rok 2012 mali za následok predmetné prečerpanie rozpočtových prostriedkov na túto schému na rok 2012. 4.1.3. Olivový olej (- 13,2 milióna EUR) Nedostatočné plnenie tohto rozpočtového článku vyplýva zo schém týkajúcich sa súkromného skladovania olivového oleja. Rozpočet na tento článok na rok 2012 sa určil na základe maximálneho množstva olivového oleja v súkromných skladoch stanoveného vo vykonávacom nariadení Komisie (EÚ) č. 1023/2011. Množstvá, ktoré sa v skutočnosti uskladnili, však boli oveľa nižšie, než sa očakávalo. Časť z vyplývajúcich dostupných rozpočtových prostriedkov sa však používa na financovanie dvoch dodatočných schém súkromného skladovania, ktoré bolo nutné zaviesť v dôsledku pretrvávajúcich nepriaznivých trhových podmienok. Konečné nedostatočné plnenie rozpočtu je spôsobené skutočnosťou, že platby za tieto dodatočné schémy sa začali realizovať v roku 2012 neskoro a očakáva sa, že budú pokračovať v roku 2013. 4.1.4. Ovocie a zelenina (+ 283,2 milióna EUR v porovnaní so schválenými rozpočtovými prostriedkami) Toto výrazné prečerpanie prostriedkov vyplýva z porovnania výdavkov vzniknutých v tomto odvetví so schválenými rozpočtovými prostriedkami na rok 2012, ktoré nezahŕňajú príjmy pripísané tomuto odvetviu. Ak sa však zahrnie príjem 310 miliónov EUR pripísaný tomuto odvetviu (pozri poznámku pod čiarou * naspodku tabuľky v prílohe), celkové dostupné prostriedky sa tak zvýšia na 1 098 milióna EUR a objaví sa nedostatočné čerpanie vo výške 26,8 milióna EUR. Toto nedostatočné čerpanie je netto výsledkom rôznych úrovní vykonávania schém, ktoré sú financované z rozpočtových prostriedkov tohto odvetvia: Pokiaľ ide o prevádzkové prostriedky pre organizácie výrobcov a program konzumácie ovocia v školách, členské štáty vynaložili menšie výdavky, než aké sa predpokladali v rozpočte. Členským štátom však vznikli výdavky na pomoc súvisiacu s predbežným uznávaním skupín výrobcov, ktoré boli podstatne vyššie než rozpočtové prostriedky k dispozícii na túto schému z rozpočtu na rok 2012. 4.1.5. Výrobky vinohradnícko-vinárskeho odvetvia (- 36,9 milióna EUR) Toto nedostatočné čerpanie je spôsobené nepatrne nižšími výdavkami, ktoré členské štáty vynaložili tak na vnútroštátne podporné programy v odvetví vína (v porovnaní s príslušným rozpočtovým stropom), ako aj na schému klčovania vinohradov financovanú podľa tohto článku. 4.1.6. Iné rastlinné výrobky a opatrenia (- 26,3 milióna EUR) Koncoročné nedostatočné čerpanie z tohto článku možno v prvom rade pripísať opatreniam POSEI, vzhľadom na ktoré členské štáty v priebehu roka pozmenili svoje národné plány a prešli z trhovej podpory na opatrenia financované v rámci zodpovedajúcich schém priamej pomoci v článku 05 03 02. 4.1.7. Mlieko a mliečne výrobky (- 24,1 miliónov EUR) Nedostatočné čerpanie v tomto článku vyplýva z výdavkov, ktoré vznikli členským štátom pri programe podpory konzumácie mlieka v školách a ktoré boli menšie než výdavky odhadnuté v schválenom rozpočte. 4.1.8. Hovädzie a teľacie mäso (- 8,8 mil. EUR) Zníženie sadzieb vývozných náhrad pri mäse a živých zvieratách, ku ktorému došlo v apríli 2012, malo za následok nedostatočné čerpanie rozpočtu v tomto článku. 4.2. Priama pomoc Čerpanie prostriedkov na priamu pomoc bolo o 369,1 milióna EUR vyššie v porovnaní s úrovňou schválených rozpočtových prostriedkov, ale o 330,9 milióna EUR nižšie pri zohľadnení plánovaných pripísaných príjmov vo výške 700 miliónov EUR pre túto kapitolu. Tento rozdiel vyplýva v prvom rade z odvetvia oddelenej priamej pomoci. 4.2.1. Oddelená priama pomoc (+ 476,5 milióna EUR v porovnaní so schválenými rozpočtovými prostriedkami) Toto značné prečerpanie prostriedkov vyplýva z porovnania výdavkov vynaložených na oddelenú priamu pomoc so schválenými rozpočtovými prostriedkami na rok 2012, ktoré nezahŕňajú príjmy pripísané tomuto odvetviu. Ak sa však zahrnie príjem 700 miliónov EUR pripísaný tomuto odvetviu (pozri poznámku pod čiarou * naspodku tabuľky v prílohe), celkové dostupné rozpočtové prostriedky sa tak zvýšia na 37 889 milióna EUR a uvedené prečerpanie sa zmení na nedostatočné čerpanie predstavujúce - 222,5 milióna EUR. Toto nedostatočné čerpanie je spôsobené nižšími výdavkami, ktoré členské štáty vynaložili v prvom rade na režim jednotnej platby (SPS) a na špecifické podporné opatrenia oddelenej pomoci podľa článku 68 nariadenia Rady (ES) č. 73/2009. Je však potrebné poznamenať, že režim jednotnej platby (SPS) sa v roku 2012 realizoval s 99,7 % vyčerpaním dostupných rozpočtových prostriedkov. V prípade režimu jednotnej platby na plochu (SAPS) sa zaznamenalo doteraz najvyššie plnenie rozpočtu – 99,2 %. 4.2.2. Ostatná priama pomoc (- 107 milióna EUR) Toto nedostatočné čerpanie je spôsobené predovšetkým nižšími výdavkami, ktoré členské štáty vynaložili na špecifické podporné opatrenia viazanej pomoci podľa článku 68 nariadenia Rady (ES) č. 73/2009, na niektoré z prémií na zvieratá a na prémie na bielkovinové plodiny v porovnaní s výdavkami pôvodne plánovanými v rozpočte na rok 2012. 4.3. Audit poľnohospodárskych výdavkov 4.3.1. Schválenie účtov a overenie súladu účtov z predchádzajúcich rokov (+ 228,5 milióna EUR v prípade schválenia účtov a + 36,2 milióna EUR v prípade overenia súladu účtov) Na schválenie účtov súvisiaceho rozpočtového riadku dosiahli schválené prostriedky pre rozpočet na rok 2012 výšku - 200 miliónov EUR. Je nutné zdôrazniť, že Komisia vo svojom opravnom liste č. 3 na rok 2012 navrhla pre tento riadok opravy vo výške - 69 miliónov EUR. Komisia sa rozhodla nevykonať záporné opravy v postupe schvaľovania účtov v roku 2012 ale namiesto toho prijala rozhodnutia o schválení účtov v rámci ktorých musela uhradiť sumu 28,5 milióna EUR, t. j. vykonať kladné opravy v prospech členských štátov. Keď sa posledná uvedená suma pripočíta k uvedenej zápornej sume - 200 miliónov EUR, Komisia musí nájsť a z iných položiek rozpočtu previesť kladné rozpočtové prostriedky predstavujúce približne 228,5 milióna EUR tak, aby sa táto rozpočtová položka v roku 2012 uzatvorila. Okrem toho sa na základe rozhodnutí o overení súladu, ktoré Komisia prijala v roku 2012, vykonali kladné opravy v prospech členských štátov vo výške približne 36,2 milióna EUR. Kladné rozpočtové prostriedky na pokrytie tejto sumy sa takisto budú musieť previesť z položiek rozpočtu. 4.3.2. Ostatné výdavky (+ 38,3 milióna EUR na riešenie sporov) Rozpočtový článok 05 07 02 je určený na pokrytie nákladov Únie na riešenie sporov. Na tento článok sa v roku 2012 určili rozpočtové prostriedky vo výške 0,8 milióna EUR. Súdny dvor Európskej únie 29. marca 2012 zrušil rozhodnutie Komisie 2007/361/ES. Komisia preto bola povinná uhradiť sumu 39,1 milióna EUR, ktorú na základe uvedeného rozhodnutia zaplatili dotknuté členské štáty. Vzhľadom na výšku rozpočtových prostriedkov určených na rok 2012 pre tento článok mala táto platba za následok prečerpanie predmetných prostriedkov o sumu uvedenú v tejto časti. 4.4. Ostatné výdavky 4.4.1. Bezpečnosť potravín a krmív, zdravie zvierat, dobré podmienky zvierat a zdravotný stav rastlín (- 65,0 milióna EUR) Schémy financované na základe tohto článku zahŕňajú priame platby zo strany Komisie. Do 31. decembra 2012 sa majú ešte uskutočniť naplánované platby vo výške 22,6 milióna EUR. Tento rok vzhľadom na zlepšenie situácie zdravia zvierat a na zmeny právnych predpisov, na základe ktorých sa požaduje menej testov na TSE, boli prostriedky vynakladané v súvislosti s chorobami zvierat a na programy eradikácie nižšie v porovnaní s výdavkami odhadnutými v rozpočte na rok 2012. Komisia preto navrhla zníženie rozpočtových prostriedkov o 65,4 milióna EUR v opravnom rozpočte č. 6/2012 prijatom 12. decembra 2012. 5. Čerpanie pripísaných príjmov EPZF Ako vyplýva z tabuľky v prílohe, celkové pripísané príjmy napokon dostupné v roku 2012 dosiahli 1 341,1 milióna EUR. Táto suma bola o 331,1 milióna EUR vyššia oproti pôvodne naplánovanej sume 1 010 miliónov EUR. Tento rozdiel je čiastočne spôsobený skutočnosťou, že suma pripísaných príjmov prenesených z roku 2011 do roku 2012 dosiahla sumu 441,5 milióna EUR a bola tak o 236,5 milióna EUR vyššia než suma 205 miliónom EUR, s ktorou sa v rozpočte pôvodne počítalo. Je potrebné zdôrazniť, že pripísané príjmy prenesené z roku 2011 do roku 2012 sa použili v celej výške na financovanie výdavkov rozpočtového roku 2012 v súlade s článkom 10 nariadenia o rozpočtových pravidlách. Navyše pripísané príjmy novo vybrané v roku 2012 predstavovali 900,4 milióna EUR, pričom v rozpočte sa počítalo so sumou 805 miliónov EUR. Je to predovšetkým dôsledkom skutočnosti, že určité členské štáty napokon nepožiadali o vyplatenie svojich opráv na základe overenia súladu prostredníctvom splátok, ako sa pôvodne očakávalo, čo viedlo k rýchlejšiemu prijímaniu zodpovedajúcich pripísaných príjmov než za iných okolností. Časť z nedávno vybraných pripísaných príjmov, ktoré sa nepoužijú v roku 2012, sa prenesie do rozpočtového roku 2013 a použije sa na financovanie výdavkov, ktoré vzniknú v uvedenom roku. 6. Čerpanie príjmov pochádzajúcich z dočasných súm na reštrukturalizáciu (odvetvie cukru) V súlade s právnymi predpismi sa od novembra 2009 nevybrali od členských štátov žiadne nové dočasné sumy na reštrukturalizáciu. Celkové pripísané príjmy dostupné pre fond na reštrukturalizáciu v sektore cukru sa teda rovnajú sume prenesenej z rozpočtu na rok 2011, ktorá na rozdiel od pôvodného odhadu dosahuje 856,8 milióna EUR. Táto suma bola vyššia než 832,2 milióna EUR plánovaná v poznámkach k rozpočtu na rok 2012, pretože platby pomoci realizované na konci roka 2011 boli nižšie, než sa očakávalo. Komisia v opravnom liste č. 1 na rok 2013 uviedla, že očakáva, že zostatok pripísaných príjmov z fondu na reštrukturalizáciu v sektore cukru vo výške 675 milióna EUR bude k dispozícii pre EPZF po jeho uzávierke 30. septembra 2012. Na základe predbežných údajov o plnení, ktoré poskytli členské štáty, pripísané príjmy k dispozícii pre EPZF podľa všetkého dosiahnu výšku 755 miliónov EUR. 7. Čerpanie fondu na reštrukturalizáciu v sektore cukru K 30. septembru 2012 (t. j. konečnému termínu čerpania prostriedkov z fondu) členské štáty uskutočnili čisté platby vo výške 109,7 milióna EUR na pomoc na reštrukturalizačné opatrenia, na diverzifikačnú pomoc alebo pomoc na rafináciu cukru. S výnimkou malých úprav nemožno očakávať realizáciu žiadnych platieb z tohto fondu po 30. septembri 2012. Úroveň celkových platieb uskutočnených v rámci fondu na reštrukturalizáciu v sektore cukru v roku 2012 je nižšia než úroveň, ktorú Komisia odhadla v rozpočte na rok 2012, v dôsledku čoho vo fonde zostáva vyššia suma pripísaných príjmov, ako sa uvádza v bode 6. 8. Závery Výsledkom predbežného plnenia rozpočtu EPZF na rok 2012 je čerpanie sumy vyššej o 780,2 milióna EUR než sú schválené rozpočtové prostriedky (s výnimkou uvedeného zníženia rozpočtových prostriedkov vo výške 65,4 milióna EUR na veterinárne opatrenia a opatrenia zamerané na zdravie rastlín v opravnom rozpočte č. 6/2012 – pozri bod 4.4.1), ktoré pokrývajú dostupné pripísané príjmy vo výške 1 341,1 milióna EUR. Je potrebné vykonať ešte viaceré koncoročné úpravy a prenosy prostriedkov. Ak sa zohľadnia spolu so všetkými uvedenými prostriedkami, odhaduje sa, že pripísané príjmy, ktoré je potrebné preniesť do EPZF na rok 2013, dosahujú sumu 490 miliónov EUR. Dostupný zostatok pripísaných príjmov z fondu na reštrukturalizáciu v sektore cukru znamená, že sa predbežne odhaduje, že do EPZF na rok 2013 sa dodatočne prevedie suma 755 miliónov EUR. [1] Najskôr sa musia použiť prenesené pripísané príjmy, to znamená skôr než rozpočtové prostriedky schválené rozpočtovým orgánom alebo pripísané príjmy vytvorené počas roka (článok 10 nariadenia (ES) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev).